Hat man mich gesehen in sorgen
Hat man mich gesehen in sorgen·
des ensol niht mer ergan·
wol froͤwe ich mich alle morgen·
dc ich die vil lieben han·
gesehen in ganzen froͤiden gar·
nv flúch von mir hin langes truren· ich bin aber gesvnt ein iar·

Si kan dvrh dv́ herzen brechen·
sam dv́ svnne dvr dc glas·
ich mac wol von schulden sprechen·
si ganzer tvgende ein adamas·
so ist dv́ liebú frowe min·
ein wunnebernder svͤsser meye· ein wulkeloser svnnen schin·

Ob si minre not dú gv̊te·
wolde ein liebes ende geben·
mit den fron in hohem mv̊te·
sehe man mich danne leben·
die wile so dc niht ist beschehen·
so mv̊s man bi der vngemv̊ten schar mich in dien sorgen sehen·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse